PKA er den første såkaldte institutionelle investor, som skyder penge ind i Gellerup med investeringen på 350 millioner kroner til de såkaldt blandede boliger. Aarhus Kommune. Det sker samtidig med, at Brabrand Boligforening er i gang med at udvikle Gellerup til en ny bydel, så den bliver mere socialt sammenhængende.

AARHUS: 190 nye boliger skyder op i Gellerup i 2020, side om side med det eksisterende byggeri. Det er en af landets største pengekasser, pensionsselskabet PKA, der skyder 350 millioner kroner i projektet, som yderligere skal få Gellerups renomé og rygte på fode igen. Planen er, at Gellerup skal forvandles til en attraktiv bydel. Projektet handler også om, at bygherren JCN Bolig moderniserer eksisterende boliger.

JCN renoverer en boligblok med 115 boliger til en projektsum på ca. 105 mio. kr. Den nederste etage ombygges sammen med parterre etagen til dobbelthøje byhuse med egen forhave og separat indgang.

Der er i forvejen investeret i ny infrastruktur, modernisering af boliger og en ny bypark, og over de næste år opføres der flere blandede boligtyper, nye offentlige institutioner, kulturtilbud samt skabes arbejdspladser. Samtidig forventes bydelens indbyggertal at stige over de næste ti år fra 6.000 til op imod 14.000.

- Vi ser store muligheder i visionerne for Gellerup, der allerede er i gang med at blive en dynamisk bydel. Det er en robust investering, der både giver vores medlemmer et godt afkast, og vi er med at til understøtte udviklingen af området til en levende bydel med en større mangfoldighed af beboere og boligtyper af god kvalitet. Området har en attraktiv beliggenhed tæt på Aarhus centrum, og vi tror på, at flere investorer også får øjnene op for perspektiverne for Gellerup, siger Michael Nellemann Pedersen, investeringsdirektør i PKA, i en pressemeddelelse.

Entreprenørfirmaet JCN Bolig har sammen med PKA udviklet det samlede projekt, hvor JCN Bolig skal modernisere en boligblok med 115 boliger for 105 millioner kroner. Den nederste etage ombygges sammen med parterre etagen til moderne byhuse, mens de resterende etager totalrenoveres til lyse lejligheder med nye vinduer og karnapper i gavlen af boligblokken.

Brabrand Boligforening glæder sig over investeringen fra PKA.

- Det er glædeligt, at en af landets største pensionskasser køber ind på den stærke vision om, at gøre Gellerup til en attraktiv bydel med spændende boliger i forskellige kvarterer, hvor familierne kan leve et godt liv i en variation af boligtyper. De ca. 190 nye familieboliger ligger i hjertet af området med direkte adgang til den store bypark, som står færdig i 2018 og den kommende Sport og Kulturcampus. Det er vigtigt, at investorer tror på visionen for bydelens udvikling - og det gør PKA, der med investeringen bekræfter, at udviklingen mod en attraktiv bydel er på rette vej. Investeringen er også med til at udvikle bydelen med forskellige kvarterer med hver deres særegenhed, siger Keld Laursen, administrerende direktør i Brabrand Boligforening.